વ્રુક્ષો નીચે ખાટલા ઉપર કે બે ચાર પ્લાસ્ટીકની ભાંગીતૂટી ખુરશીઓ ઉપર બેસીને, મીઠું પાણી પીતાં પીતાં નજર ફેરવીએ તો દેખાય દરવાજા વિનાનો આ આશ્રમ.. બારણાં વિનાના નાનકડા મંદિરમાં બિરાજેલા હનુમાનજી મહારાજની હસમુખી મૂર્તિ, અને રામ લક્ષ્મણ જાનકી – કાળિયો ઠાકર, રૂક્ષ્મણિની પ્રતિમાઓ સાથે પત્થરમાં કંડારાયેલું ક્ષેત્રપાત્ર નાગદેવનું પ્રાચીન શિલ્પ. સિમેન્ટની પાટ ઉપર મૂકેલું સ્ટીલનું પીપ, ચાલીશેક સ્ટીલ / એલ્યુમિનિયમની નાની મોટી બરણીઓ અને આ પીપમાંથી મફત છાશ અને રાહત ભાવનું દૂધ લઇ જવા રાહ જોઇને બેઠેલા ઘોઘાવદર ગામના ગરીબ કુટુંબોના બાળકો…થોડી વારે સામેના છાપરામાંથી હાથમાં બે ડોલ અને પવાલું લઇને આવેલા એક અઢારેક વર્ષના અને એક સોળેક વર્ષના બે કિશોર ગાયો દોહવાની તૈયાર કરે.